與王二十一員外涯遊枋口柳溪
作者：孟郊
朝代：唐

paragraphs: 萬株古柳根，挐此磷磷溪。
野榜多屈曲，仙潯無端倪。
春桃散紅煙，寒竹含晚淒。
曉聽忽以異，芳樹安能齊。
共疑落鏡中，坐泛紅景低。
水意酒易醒，浪情事非迷。
小儒峭章句，大賢嘉提攜。
潛竇韻靈瑟，翠崖鳴玉珪。
主人稷卨翁，德茂芝朮畦。
鑿出幽隱端，氣象皆升躋。
曾是清樂抱，逮茲幾省溪。
宴位席蘭草，濫觴驚鳧鷖。
靈味薦魴瓣，金花屑橙韲。
江調擺衰俗，洛風遠塵泥。
徒言奏狂狷，詎敢忘筌蹄。